**เสนอ คณะกรรมการและผู้ถือหุ้นของบริษัท อิตาเลียนไทย ดีเวล๊อปเมนต์ จำกัด (มหาชน)**

ข้าพเจ้าได้สอบทานงบแสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย (“กลุ่มบริษัท”) ณ วันที่ 30 มิถุนายน 2564 งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัท สำหรับงวดสามเดือนและหกเดือนสิ้นสุดวันที่ 30 มิถุนายน 2564   
งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัท และงบกระแสเงินสดรวมและเฉพาะของบริษัท สำหรับงวดหกเดือนสิ้นสุดวันเดียวกัน และหมายเหตุประกอบงบการเงินระหว่างกาลแบบย่อ   
(รวมเรียกว่า “ข้อมูลทางการเงินระหว่างกาล”) ซึ่งผู้บริหารของบริษัทเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าว  
จากผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจํากัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสําคัญทั้งหมด ซึ่งอาจจะพบได้จากการตรวจสอบ ดังนั้น ข้าพเจ้าจึงไม่แสดงความเห็นต่อข้อมูลทางการเงินระหว่างกาลที่สอบทาน

**เกณฑ์ในการให้ข้อสรุปอย่างมีเงื่อนไข**

เกณฑ์ในการให้ข้อสรุปอย่างมีเงื่อนไขของข้าพเจ้ามีดังนี้

* ตามที่กล่าวไว้ในหมายเหตุประกอบงบการเงินระหว่างกาลข้อ 13 งบแสดงฐานะการเงินรวมและ  
  เฉพาะของบริษัท ณ วันที่ 30 มิถุนายน 2564 ได้รวมต้นทุนระหว่างพัฒนาสำหรับสิทธิในสัมปทาน - โครงการทวาย จำนวน 7,837.70 ล้านบาท และ 5,205.96 ล้านบาท ตามลำดับ รายการดังกล่าวเป็นต้นทุนการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายเพื่อให้ได้มาซึ่งสิทธิสัมปทาน โดยก่อนหน้านี้บริษัทได้รับสิทธิในการพัฒนาโครงการดังกล่าวจากหน่วยงานรัฐบาลของสาธารณรัฐแห่งสหภาพเมียนมา ซึ่งบริหารโครงการโดยคณะกรรมการบริหารเขตเศรษฐกิจพิเศษทวาย (“DSEZ MC”) ทั้งนี้ บริษัทได้ลงทุนในโครงการดังกล่าวผ่านบริษัทย่อยในประเทศ ซึ่งจัดตั้งขึ้นเพื่อลงทุนในกลุ่มบริษัทย่อยทางอ้อมในสาธารณรัฐแห่งสหภาพเมียนมา ซึ่งได้ร่วมกับกลุ่มผู้ร่วมลงทุนอีกกลุ่มหนึ่ง (“กลุ่มบริษัทผู้รับสัมปทาน”) รับสิทธิในการพัฒนาโครงการเขตเศรษฐกิจพิเศษทวายระยะเริ่มแรก (“DSEZ Initial Phase”) เพื่อพัฒนาพื้นที่นิคมอุตสาหกรรม 27 ตารางกิโลเมตร และโครงสร้างพื้นฐานและสาธารณูปโภคที่เกี่ยวข้อง จำนวน 8 โครงการสัมปทาน บริษัทมีเงินลงทุนในบริษัทย่อย และเงินให้กู้ยืมแก่กลุ่มบริษัทย่อยจำนวนรวม 2,503.40 ล้านบาท และ 131.85 ล้านบาท ตามลำดับ ในงบการเงินเฉพาะของบริษัท

กลุ่มบริษัทได้ดำเนินการพัฒนาพื้นที่ไปแล้วตั้งแต่ปี 2553 ต่อมาในปี 2556 โครงการดังกล่าวได้รับการสนับสนุนจากรัฐบาลไทยและรัฐบาลแห่งสาธารณรัฐแห่งสหภาพเมียนมา ซึ่งได้มีการจัดตั้งนิติบุคคลเฉพาะกิจ (Dawei SEZ Development Company Limited “SPV”) เพื่อร่วมกันผลักดันและกำหนดนโยบายการพัฒนาโครงการ และได้มีการพิจารณาให้สิทธิกับบริษัทให้ได้รับการชดเชยเงินคืนในส่วนของเงินลงทุนพัฒนาโครงการทวายที่กลุ่มบริษัทได้ลงทุนไปก่อนหน้า จากผู้ลงทุนรายใหม่ของแต่ละโครงการ ตามข้อสรุปรายงาน Due Diligence ภายใต้สัญญา Tripartite Memorandum หรือได้รับสิทธิพัฒนาที่ดินในโครงการเพิ่มเติม (Land Right Option) สำหรับการพัฒนาและบริหารจัดการโครงการเขตเศรษฐกิจพิเศษทวายระยะเริ่มแรก ภายใต้สัญญา Supplemental Memorandum of Understanding to the Tripartite Memorandum ที่ลงนามร่วมกันระหว่างคณะกรรมการบริหารเขตเศรษฐกิจพิเศษทวาย นิติบุคคลเฉพาะกิจและบริษัท

อย่างไรก็ตาม เมื่อวันที่ 30 ธันวาคม 2563 กลุ่มบริษัทผู้รับสัมปทานสำหรับโครงการเขตเศรษฐกิจพิเศษทวายระยะเริ่มแรก ได้รับหนังสือจากคณะกรรมการบริหารเขตเศรษฐกิจพิเศษทวาย แจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก โดยให้เหตุผลว่ากลุ่มบริษัทผู้รับสัมปทานผิดเงื่อนไขในสัญญาสัมปทานเกี่ยวกับการจ่ายชำระค่าสิทธิสัมปทานรายปี และผิดเงื่อนไขในสัญญาสัมปทานโครงการนิคมอุตสาหกรรมและถนนสองเลนเชื่อมต่อพื้นที่เขตเศรษฐกิจพิเศษทวายและชายแดนไทย-เมียนมา (Initial Industrial Estate and Two-lane Road) ที่กำหนดเพิ่มเติมโดยคณะกรรมการบริหารเขตเศรษฐกิจพิเศษทวาย หนังสือดังกล่าวได้มีการแจ้งให้กลุ่มบริษัทผู้รับสัมปทานนี้ดำเนินการให้บริษัท อิตาเลียนไทย ดีเวล๊อปเมนต์ จำกัด (มหาชน) ลงนามหนังสือขอยกเลิกสิทธิในการได้รับชดเชยเงินลงทุนที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum อนึ่ง เพื่อเป็นการรักษาสิทธิเรียกร้องในสัญญาที่ได้ทำไว้ดังกล่าวข้างต้น เมื่อวันที่ 19 มกราคม 2564 กลุ่มบริษัทผู้รับสัมปทานได้ส่งหนังสือโต้แย้งเกี่ยวกับเหตุแห่งการยกเลิกสิทธิสัมปทาน เพื่อชี้แจงกลับไปยังคณะกรรมการบริหารเขตเศรษฐกิจพิเศษทวาย เนื่องจากเห็นว่าการกำหนดเงื่อนไขเพิ่มเติมนั้น ทางกลุ่มบริษัทผู้รับสัมปทานไม่ได้เห็นชอบด้วย เพราะเป็นการกำหนดขึ้นเพียงฝ่ายเดียวของคู่สัญญา ทั้งนี้ กลุ่มบริษัทผู้รับสัมปทานได้เสนอไปยังคณะกรรมการบริหารเขตเศรษฐกิจพิเศษทวายเพื่อขอเจรจาหารือร่วมกันในประเด็นดังกล่าว ซึ่งปัจจุบันอยู่ระหว่างการรอหน่วยงานดังกล่าวพิจารณาหารือร่วมกัน

ตามที่ได้กล่าวไว้ข้างต้น แม้ว่าสิทธิในการได้รับเงินชดเชยเงินลงทุนในการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายที่กลุ่มบริษัทได้ลงทุนไปก่อนหน้า ยังคงเป็นไปตามสัญญา Tripartite Memorandum อย่างไรก็ตาม จำนวนเงินที่กลุ่มบริษัทจะได้รับชดเชยคืนนั้น ขึ้นอยู่กับผลสรุปของรายงาน Due Diligence จากที่ปรึกษาอิสระของนิติบุคคลเฉพาะกิจ   
ซึ่ง ณ ปัจจุบัน บริษัทยังไม่มีสิทธิในการเข้าถึงรายงานดังกล่าว และขึ้นอยู่กับความคืบหน้าของการพัฒนาโครงการเขตเศรษฐกิจพิเศษทวายระยะสมบูรณ์ (Full Phase) ซึ่งอาศัยการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมาในการผลักดันโครงการสัมปทานต่างๆ ให้เกิดขึ้นในอนาคต รวมถึงการเข้ามาลงทุนของผู้ร่วมทุนรายใหม่ที่สนใจลงทุนในแต่ละโครงการสัมปทาน   
ทั้งนี้ ผู้บริหารของกลุ่มบริษัทไม่สามารถประเมินผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับคืนของต้นทุนระหว่างพัฒนาสำหรับสิทธิในสัมปทาน - โครงการทวาย ว่าจำนวนเงินที่จะได้รับชดเชยคืนนั้นจะมีมูลค่าสูงกว่าหรือต่ำกว่าต้นทุนพัฒนาโครงการที่กลุ่มบริษัทได้บันทึกไว้ในงบการเงินหรือไม่ นอกจากนี้ ผลกระทบจากการแจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรกยังอยู่ระหว่างการเจรจากับคณะกรรมการบริหารเขตเศรษฐกิจพิเศษทวาย ซึ่งยังไม่สามารถสรุปได้ในปัจจุบัน อีกทั้งสถานการณ์การเมืองและเศรษฐกิจภายในของสาธารณรัฐแห่งสหภาพเมียนมา ยังคงมีความไม่แน่นอนที่อาจส่งผลกระทบต่อการพัฒนาโครงการดังกล่าวของกลุ่มบริษัทในอนาคต ข้าพเจ้าจึงไม่สามารถประเมินผลกระทบที่อาจเกิดขึ้น (ถ้ามี) ต่อยอดคงเหลือของต้นทุนระหว่างพัฒนาสำหรับสิทธิในสัมปทาน - โครงการทวาย และต่อมูลค่าเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อยได้ และไม่สามารถพิจารณาผลกระทบที่อาจมีต่องบการเงินรวมและเฉพาะของบริษัท เนื่องจากความไม่แน่นอนและข้อจำกัดของสถานการณ์ตามที่กล่าวไว้

* ตามที่กล่าวไว้ในหมายเหตุประกอบงบการเงินระหว่างกาลข้อ 2.3 งบแสดงฐานะการเงินรวม ณ วันที่ 30 มิถุนายน 2564 ได้รวมเงินลงทุนในกิจการร่วมค้าแห่งหนึ่งตามวิธีส่วนได้เสียจำนวน 179.33   
  ล้านบาท ซึ่งคำนวณจากข้อมูลทางการเงินของกิจการร่วมค้า ณ วันที่ 30 กันยายน 2562 ที่ผ่านการสอบทานจากผู้สอบบัญชีของกิจการร่วมค้าแล้ว ทั้งนี้ ฝ่ายบริหารของกิจการร่วมค้าไม่สามารถจัดทำข้อมูลทางการเงินให้เป็นปัจจุบันได้ เนื่องจากกิจการร่วมค้าและผู้ว่าจ้างมีข้อพิพาทเกี่ยวกับการบอกเลิกสัญญาว่าจ้าง และอยู่ระหว่างการเจรจาเกี่ยวกับมูลค่าที่คาดว่าจะได้รับคืนของสินทรัพย์สุทธิ จากภาระผูกพันในหนี้สินปัจจุบัน และภาระหนี้สินที่อาจเกิดขึ้น ทั้งนี้ ผู้บริหารของกิจการร่วมค้ายังไม่สามารถประเมินผลกระทบที่อาจเกิดขึ้น (ถ้ามี) จากกรณีพิพาทดังกล่าว ซึ่งยังไม่สามารถสรุปได้ในปัจจุบัน ข้าพเจ้าจึงไม่สามารถพิจารณาผลกระทบที่อาจจำเป็นต้องปรับปรุงรายการกำไรหรือขาดทุนที่กิจการร่วมค้าต้องรับรู้ ซึ่งส่งผลต่อเงินลงทุนและส่วนแบ่งกำไรหรือขาดทุนตามวิธีส่วนได้เสียในงบการเงินรวมด้วย
* ตามที่กล่าวไว้ในหมายเหตุประกอบงบการเงินระหว่างกาลข้อ 7 งบแสดงฐานะการเงินรวมและเฉพาะของบริษัท ณ วันที่ 30 มิถุนายน 2564 ได้รวมลูกหนี้การค้ารัฐวิสาหกิจสำหรับโครงการก่อสร้างแห่งหนึ่งจำนวน 1,125.79 ล้านบาท ซึ่งบริษัทได้ดำเนินการก่อสร้างเสร็จสิ้นในเดือนกันยายน 2562 ซึ่งแล้วเสร็จภายหลังวันที่กำหนดไว้ในสัญญา (Key Date) และภายหลังวันสิ้นสุดเวลาตามสัญญาก่อสร้าง บริษัทอยู่ระหว่างการเจรจาขอรับชำระค่าผลงานก่อสร้างซึ่งถูกหักไว้จากการที่ผู้ว่าจ้างเรียกร้องให้บริษัทชำระค่าปรับสำหรับงานก่อสร้างล่าช้า ทั้งนี้ บริษัทได้ทำหนังสือโต้แย้งการขอให้ชำระค่าปรับ และบริษัทได้รับหนังสือแจ้งผลการพิจารณาอนุมัติการขยายเวลาการก่อสร้างจากสาเหตุแห่งความล่าช้าสำหรับ  
  บางเหตุการณ์แล้ว และได้รับการปรับลดค่าปรับบางส่วนแล้วในระหว่างปี 2563 อย่างไรก็ตาม บริษัทยังคงมีข้อโต้แย้งเกี่ยวกับจำนวนวันในการขยายกำหนดเวลาแล้วเสร็จจากเหตุแห่งความล่าช้าที่ผู้ว่าจ้างได้พิจารณาอนุมัติแล้ว จึงได้ทำหนังสือขอสงวนสิทธิเพื่อขอลดหรืองดค่าปรับส่วนที่เหลือ พร้อมทั้งขอรับชำระค่าผลงานก่อสร้างที่ได้ถูกหักไว้ รวมถึงการขอขยายกำหนดเวลาแล้วเสร็จ จากเหตุแห่งความล่าช้าอื่นๆ ซึ่งอยู่ระหว่างการเสนอต่อคณะกรรมการของผู้ว่าจ้างเพื่อพิจารณาอนุมัติ ทั้งนี้ ฝ่ายบริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อยอดคงเหลือของลูกหนี้การค้าดังกล่าวในงบการเงินรวมและเฉพาะของบริษัทได้

**ข้อสรุปอย่างมีเงื่อนไข**

จากการสอบทานของข้าพเจ้า ยกเว้นผลกระทบที่อาจมีต่องบการเงินรวมและเฉพาะของบริษัท สำหรับงวดสามเดือนและหกเดือนสิ้นสุดวันที่ 30 มิถุนายน 2564 จากเรื่องที่กล่าวภายใต้ “เกณฑ์ในการให้ข้อสรุปอย่างมีเงื่อนไข” ดังกล่าวข้างต้น ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญ

**ข้อมูลและเหตุการณ์ที่เน้น**

โดยมิได้เป็นการเปลี่ยนแปลงการให้ข้อสรุปอย่างมีเงื่อนไขของข้าพเจ้า ข้าพเจ้าขอให้สังเกตข้อมูลดังต่อไปนี้

1. ตามที่กล่าวไว้ในหมายเหตุประกอบงบการเงินระหว่างกาลข้อ 11.2 14 และ 18 กลุ่มบริษัทมีเงินลงทุนในโครงการที่สำคัญกับหน่วยงานรัฐบาลทั้งในประเทศไทยและต่างประเทศ ซึ่งอยู่ในขั้นตอนของการพัฒนาโครงการ ทั้งนี้ การพัฒนาโครงการดังกล่าวเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง เงินลงทุนในโครงการที่สำคัญในงบการเงินรวมและเฉพาะของบริษัท   
   ณ วันที่ 30 มิถุนายน 2564 มีดังนี้

* ตามที่กล่าวไว้ในหมายเหตุประกอบงบการเงินระหว่างกาลข้อ 11.2 บริษัทมีเงินลงทุนในโครงการเหมืองแร่บ๊อกไซต์และโครงการก่อสร้างโรงงานอลูมิน่า (เป็นการลงทุนผ่านบริษัทร่วมแห่งหนึ่ง  
  ซึ่งจัดตั้งในสาธารณรัฐประชาธิปไตยประชาชนลาว) โดยมีเงินลงทุนในบริษัทร่วมเพื่อลงทุนในโครงการดังกล่าว รวมถึงลูกหนี้การค้า ลูกหนี้เงินประกันผลงาน และเงินให้กู้ยืมแก่บริษัทร่วมรวมทั้งสิ้น 1,127.68 ล้านบาท ทั้งนี้ บริษัทร่วมได้รับประทานบัตรการทำเหมืองแร่บ๊อกไซต์จากรัฐบาลสาธารณรัฐประชาธิปไตยประชาชนลาว และอยู่ระหว่างการพิจารณาอนุมัติการขอใบรับรองรายงานสิ่งแวดล้อมและสังคม (ESIA Certificate) จากหน่วยงานดังกล่าว เพื่อให้สามารถเริ่มดำเนินโครงการก่อสร้างโรงงานอลูมิน่าได้ นอกจากนี้ ผู้บริหารของบริษัทร่วมอยู่ระหว่างการเจรจากับผู้ร่วมลงทุนในการจัดหาแหล่งเงินทุนเพื่อพัฒนาโครงการต่อไป เนื่องจากบริษัทร่วมต้องอาศัยเงินลงทุนจำนวนมากในการพัฒนาโครงการ
* ตามที่กล่าวไว้ในหมายเหตุประกอบงบการเงินระหว่างกาลข้อ 14 บริษัทย่อยมีต้นทุนในการได้มา  
  ซึ่งสิทธิในการสำรวจและพัฒนาโครงการเหมืองแร่โปแตชเป็นจำนวนเงิน 2,293.49 ล้านบาท และมีรายจ่ายในการสำรวจและพัฒนาโครงการเหมืองแร่รวมจำนวน 954.28 ล้านบาท ทั้งนี้ โครงการดังกล่าวอยู่ระหว่างการพิจารณาอนุมัติการขอประทานบัตรการทำเหมืองแร่โปแตชจากรัฐบาล   
  ซึ่งฝ่ายบริหารของบริษัทเชื่อมั่นว่าโครงการดังกล่าวจะได้รับการอนุมัติและสามารถดำเนินการได้ในอนาคต เนื่องจากบริษัทย่อยได้มีการดำเนินการตามเงื่อนไขในการขอประทานบัตรการทำเหมืองแร่โดยครบถ้วนแล้ว ทั้งนี้ การลงทุนพัฒนาโครงการดังกล่าวภายหลังได้รับประทานบัตรการทำเหมืองแร่โปแตชจากรัฐบาลต้องอาศัยเงินลงทุนเป็นจำนวนมาก
* ตามที่กล่าวไว้ในหมายเหตุประกอบงบการเงินระหว่างกาลข้อ 18 งบการเงินรวมและเฉพาะของบริษัท ได้รวมค่าใช้จ่ายสัมปทานรอตัดบัญชีและต้นทุนโครงการระหว่างพัฒนาโครงการในสาธารณรัฐโมซัมบิก จำนวน 2,366.55 ล้านบาท และ 2,030.74 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนพัฒนาโครงการก่อสร้างทางรถไฟสำหรับลำเลียงของหนัก และโครงการก่อสร้างท่าเรือน้ำลึก ซึ่งบริษัทย่อยในต่างประเทศได้รับสิทธิสัมปทานจากหน่วยงานรัฐบาลของสาธารณรัฐโมซัมบิก ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการเจรจากับผู้ร่วมลงทุนเพื่อร่วมดำเนินธุรกิจในอนาคต และการได้รับอนุมัติ  
  เงินสนับสนุนโครงการจากสถาบันการเงิน เนื่องจากบริษัทย่อยต้องอาศัยเงินลงทุนจำนวนมากใน  
  การพัฒนาโครงการดังกล่าว

1. ตามที่กล่าวไว้ในหมายเหตุประกอบงบการเงินระหว่างกาลข้อ 10 งบการเงินรวม ณ วันที่ 30 มิถุนายน 2564 ได้รวมรายได้ส่วนของบริษัทที่ได้รับรู้ในงบการเงินแล้วแต่ยังไม่เรียกชำระจำนวน 254.38 ล้านบาท ซึ่งเป็นสิทธิเรียกเก็บเงินจากการเปลี่ยนแปลงเนื้องานของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งเป็นการร่วมลงทุนระหว่างบริษัทและบริษัทย่อยในต่างประเทศแห่งหนึ่ง กิจการร่วมค้าได้ดำเนินการก่อสร้างแล้วเสร็จ โดยได้รับหนังสือรับมอบงาน (Taking Over Certificate) และหนังสือรับรองงาน (Performance Certificate) จากผู้ว่าจ้างแล้วในปี 2562 และ 2563 ตามลำดับ อย่างไรก็ตาม เมื่อวันที่ 11 มิถุนายน 2564 ผู้ว่าจ้างได้ชำระเงินค่าผลงานให้กับกิจการร่วมค้าบางส่วน ทั้งนี้ กิจการร่วมค้าอยู่ระหว่างการเจรจาเรียกร้องสิทธิเพื่อเรียกเก็บเงินค่าผลงานก่อสร้างส่วนที่เหลือจากผู้ว่าจ้าง อย่างไรก็ตาม ผู้บริหารของกิจการร่วมค้าได้ประเมินถึงโอกาสที่จะได้รับชำระเงินจากความเห็นของที่ปรึกษากฎหมายอิสระ และเชื่อมั่นว่าจะได้รับชำระเงินค่าผลงานดังกล่าวจากผู้ว่าจ้างเต็มจำนวน ทั้งนี้ มูลค่าที่คาดว่าจะได้รับจากรายได้ที่ยังไม่เรียกชำระขึ้นอยู่กับผลการเจรจากับผู้ว่าจ้าง ซึ่งยังไม่สามารถสรุปได้ในปัจจุบัน

**เรื่องอื่น**

งบแสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย ณ วันที่ 31 ธันวาคม 2563 ที่แสดงเป็นข้อมูลเปรียบเทียบ ตรวจสอบโดยผู้สอบบัญชีอื่นที่อยู่ในสำนักงานเดียวกันกับข้าพเจ้า ซึ่งได้เสนอรายงานการตรวจสอบตามรายงานลงวันที่ 1 มีนาคม 2564 โดยแสดงความเห็นอย่างมีเงื่อนไขเกี่ยวกับผลกระทบที่อาจเกิดขึ้น (ถ้ามี) ต่อยอดคงเหลือของรายการ ซึ่งยังไม่สามารถสรุปได้เกี่ยวกับ 1) มูลค่าที่คาดว่าจะได้รับคืนของเงินลงทุนในโครงการระหว่างพัฒนาสำหรับสิทธิในสัมปทาน - โครงการทวาย 2) มูลค่าเงินลงทุนและรายการบัญชีที่เกี่ยวข้องสำหรับส่วนได้เสียในกิจการร่วมค้า และ   
3) มูลค่าที่คาดว่าจะได้รับคืนของลูกหนี้การค้าจากรัฐวิสาหกิจแห่งหนึ่ง และมีวรรคข้อมูลและเหตุการณ์ที่เน้นเกี่ยวกับเรื่อง 1) เงินลงทุนในโครงการระหว่างพัฒนา ซึ่งการพัฒนาโครงการเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง 2) รายได้ของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งอยู่ระหว่างการเรียกชำระและยังไม่สามารถสรุปได้เนื่องจากข้อจำกัดจากสถานการณ์การแพร่ระบาดของโรคติดเชื้อไวรัสโคโรนา 2019 3) การบันทึกค่าเผื่อผลขาดทุนจากการด้อยค่าสำหรับลูกหนี้การค้าและรายได้ที่ยังไม่เรียกชำระซึ่งได้เคยแสดงความเห็นอย่างมีเงื่อนไขต่องบการเงินปีก่อน และ 4) การปรับปรุงงบการเงินย้อนหลังจากผลกระทบของรายการเพิ่มทุนและการเปลี่ยนแปลงโครงสร้าง  
ผู้ถือหุ้นของบริษัทย่อยในต่างประเทศแห่งหนึ่ง

งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัทสำหรับงวดสามเดือนและหกเดือนสิ้นสุดวันที่ 30 มิถุนายน 2563 งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัทและ  
งบกระแสเงินสดรวมและเฉพาะของบริษัท สำหรับงวดหกเดือนสิ้นสุดวันเดียวกัน ที่แสดงเป็นข้อมูลเปรียบเทียบ สอบทานโดยผู้สอบบัญชีดังกล่าวข้างต้น ซึ่งได้เสนอรายงานการสอบทานตามรายงานลงวันที่   
14 สิงหาคม 2563 โดยให้ข้อสรุปอย่างมีเงื่อนไขในเรื่องยอดคงเหลือของรายการ ซึ่งยังไม่สามารถสรุปได้เกี่ยวกับ 1) ผลกระทบของรายการเพิ่มทุนและการเปลี่ยนแปลงโครงสร้างผู้ถือหุ้นของบริษัทย่อยในต่างประเทศแห่งหนึ่ง และ 2) มูลค่าเงินลงทุนและรายการบัญชีที่เกี่ยวข้องสำหรับส่วนได้เสียในกิจการร่วมค้า และมีวรรคข้อมูลและเหตุการณ์ที่เน้นเกี่ยวกับเรื่อง 1) หนี้สินที่อาจจะเกิดขึ้นจากการเรียกร้องให้บริษัทชำระค่าปรับสำหรับงานก่อสร้างล่าช้าของโครงการก่อสร้างกับรัฐวิสาหกิจแห่งหนึ่ง 2) เงินลงทุนในโครงการระหว่างพัฒนา ซึ่งการพัฒนาโครงการเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง และ 3) การบันทึกค่าเผื่อผลขาดทุนจากการด้อยค่าสำหรับลูกหนี้การค้าและรายได้ที่ยังไม่เรียกชำระ  
ซึ่งได้เคยแสดงความเห็นอย่างมีเงื่อนไขต่องบการเงินปีก่อน

**นางสาวกัญญาณัฐ ศรีรัตน์ชัชวาลย์**

ผู้สอบบัญชีรับอนุญาต

ทะเบียนเลขที่ 6549

บริษัท แกรนท์ ธอนตัน จำกัด

กรุงเทพมหานคร

16 สิงหาคม 2564